## Odluka o načinu obavljanja ribolova u pojedinim posebnim staništima, određenim ribolovnim alatima i na određeno vrijeme

### NN 125/2007 (5.12.2007.), Odluka o načinu obavljanja ribolova u pojedinim posebnim staništima, određenim ribolovnim alatima i na određeno vrijeme

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3584**

Na temelju članka 52. stavka 5. Zakona o morskom ribarstvu (»Narodne novine«,
broj 74/94, 57/96 i 48/05) i članka 3. stavka 2. Pravilnika o posebnim
staništima riba i drugih morskih organizama i regulaciji ribolova u Velebitskom
kanalu, Novigradskom i Karinskom moru, Prokljanskom jezeru, Marinskom zaljevu i
Neretvanskom kanalu (»Narodne novine«, broj 148/04, 152/04 i 55/05), ministar
poljoprivrede, šumarstva i vodnoga gospodarstva donosi

## ODLUKU

### O NAČINU OBAVLJANJA RIBOLOVA U POJEDINIM POSEBNIM STANIŠTIMA, ODREĐENIM RIBOLOVNIM ALATIMA I NA ODREĐENO VRIJEME

I.

Radi pravilnoga gospodarenja i omogućavanja ribolova odraslih i migratornih
vrsta riba i drugih morskih organizama ovom Odlukom:
1. u akvatoriju ušća rijeke Mirne (Tarska vala) zabranjeno je obavljanje svakog
ribolova i lova ili sakupljanja drugih morskih organizama u razdoblju od 1.
listopada do 31. siječnja, osim ribolova iz članka 3. stavka 4. Pravilnika o
posebnim staništima riba i drugih morskih organizama i regulaciji ribolova u
Velebitskom kanalu, Novigradskom i Karinskom moru, Prokljanskom jezeru,
Marinskom zaljevu i Neretvanskom kanalu (»Narodne novine«, broj 148/04, 152/04 i
55/05);
2. u dijelu akvatorija ušća rijeke Raše, omeđenim spojnicama: rt Ubac – rt Mulac
i svjetionik Trget – rt Puntal dozvoljeno je u razdob­lju od 1. lipnja do 1.
rujna sakupljanje školjkaša, a u razdoblju od 15. listopada do 15. svibnja
dozvoljen je i ribolov na doćek mrežama stajačicama kojih je veličina oka
mrežnog tega najmanje 32 milimetra;
3. u dijelu akvatorija ušća rijeke Zrmanje, omeđenim spojnicama: rt Sveti Nikola
– uvala Zališće (do Ždrila) i rt Rijeka – rt Struga dozvoljen je ribolov
potegačom srdelarom u razdoblju od 15. siječnja do 1. rujna;
4. u akvatoriju Pirovačkog zaljeva dozvoljen je ribolov mrežom stajačicom –
prosticom u razdoblju od 1. ožujka do 1. lipnja;
5. u akvatoriju ušća rječice Pantan dozvoljeno je sakupljanje školjkaša u
razdoblju od 1. ožujka do 1. studenoga;
6. u akvatoriju ušća rijeke Cetine, osim u dijelu ribolovnog mora uzvodno od
spojnice: vrh mula na Omiškoj glavici – vrh južnog mula na ušću Cetine, u
razdoblju od 15. siječnja do 1. rujna dozvoljen je ribolov potegačom srdelarom,
a u razdoblju od 15. listopada do 1. svibnja u akvatoriju južno od južnog mula
na ušću Cetine dozvoljen je ribolov mrežama stajačicama na doček kojih je
veličina oka mrežnog tega najmanje 32 milimetra; i
7. u akvatoriju ušća rijeke Neretve dozvoljen je ribolov stajaćim kogolom –
tratom za lov jegulje u razdoblju, na mjestima i na način određen u članku 27.
Pravilnika o obavljanju gospodarskog ribolova na moru (»Narodne novine«, broj
6/06, 46/06 i 66/07).

II.

Danom stupanja na snagu ove Odluke prestaje važiti Odluka o načinu obavljanja
ribolova u pojedinim posebnim staništima, određenim ribolovnim alatima i na
određeno vrijeme (»Narodne novine«, broj 65/05).

III.

Ova Odluka stupa na snagu osmoga dana od dana objave u »Narodnim novinama«.

Klasa: 324-01/07-01/78
Urbroj: 525-8-07-1
Zagreb, 7. studenoga 2007.

Ministar
**Petar Čobanković**, v. r.

Odluka, NN 125/2007-3584
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)